《同晁季一李天纪过沈宗师北庄因成长韵》
宋代·吕本中

三年城南居，不识城北土。但闻玉雪郎，去作猿鹤主。

今晨篮舆来，握手相劳苦。胜游有佳士，洗耳听妙语。

晴窗背云壑，落日在环堵。晚风生白杨，想像原野古。

断崖悬老木，小港聚寒雨。却观城市人，努力自熬煮。

畏涂出衽席，祸福有未睹。杜陵怀壮游，无忌笑豪举。

二者觅真是，政恐君未许。千秋柴桑翁，妙句聊一吐。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。